He Is Dead, But He Won’t Lie Down

«He Is Dead, But He Won't Lie Down» er en britisk sang skrevet av Michael Carr, William Haines og Jimmy Harper til filmen Looking on the Bright Side (1932)Looking on the Bright Side (1932) hos Internet Movie Database, hvor den ble fremført av Gracie Fields. Otto Nielsen skrev i 1966 en norsk tekst med samme tittel.

 Norske versjoner 
Otto Nielsens versjon ble utløst av at tyske nynazister var på frammarsj under valg i Bayern, og viste ellers til at Hitlers arvegods nå ble forvaltet av herskere i Spania, Portugal, Sør-Afrika, Rhodesia og Kina, og av Ku Klux Klan i USA. Nielsen urframførte visa i Søndagsposten 27. november 1966.Programrapport for NRK hos Nasjonalbiblioteket (bokhylla.no)

I takt med den historiske utviklingen gjorde Nielsen oppdateringer av teksten, den første til et portrettprogram i NRK TV 29. mai 1976, framført av Otto Nielsen selv. Samme år ble denne versjonen gitt ut på plate av Lars Klevstrand og Guttorm Guttormsens kvartett. Nye tema var den Sovjetiske invasjonen i Tsjekkoslovakia i 1968 og militærkuppet i Chile i 1973. Aktuelle norske kommentarer gjaldt lektor Olav Hoaas som i 1976 ble dømt for antisemittiske uttalelser, og nynazisten Erik Blücher som i 1975 grunnla partiet Norsk Front.

En siste oppdatering ble gjort i 1982 til Erik Byes TV-serie Lørdagsredaksjonen. Her var referansene til fascistiske diktatorer og til norske nynazister gjort mer generelle. Aktuelle hendelser som ble berørt, var militærjuntaen i El Salvador, Sovjets invasjon i Afghanistan i 1979, ayatollah Khomeinis maktovertakelse i Iran i 1979 og vestens manglende kritikk av en negativ utvikling i NATO-landet Tyrkia. Denne versjonen ble også brukt i forestillingen Store lille Otto på Trøndelag Teater (premiere 6. sep 1982).Sceneweb

Otto Nielsen hadde hentet melodien fra UKErevyen i Studentersamfundet i Trondhjem i 1933 uten å kjenne opphavsmannen. Senere krediterte han feilaktig Hoagy Carmichael som komponist.Digitalisert hos Nasjonalbiblioteket (bokhylla.no)

 Innspillinger 
 Otto Nielsen på singel (versjon 1, Nor-Disc 1966, NOR 143)
 Lars Klevstrand og Guttorm Guttormsens kvartett på LP-en Riv ned gjerdene (versjon 2, NorDisc ‎1976, NorLP 302)
 Helle Ottesen, Jakob Margido Esp og Svein Wickstrøm på kassetten Store lille Otto (versjon 3, Plateselskapet A/S 1984, GHK 5).

 I bokform (utvalg) 
(Samtlige tre versjoner er tilgjengelige i digitalisert form hos Nasjonalbiblioteket, jf. referansene under.)
 Otto Nielsen: Søndagsposten (versjon 1, Cappelen 1967) 
 Sanger mot strømmen (versjon 2, Sosialistisk opplysningsforbund 1977) Digitalisert hos Nasjonalbiblioteket (bokhylla.no)
 Norsk visebok, norske vise- og sangtradisjoner gjennom 500 år (versjon 3, Aventura 1993) Digitalisert hos Nasjonalbiblioteket (bokhylla.no)

 TV-opptak 
(Opptak tilgjengelige via nrk.no, følg direktelenkene i teksten.)
 Otto Nielsen i Smilende penner, NRK 29. mai 1976, versjon 2 (Opptak gjort på scenen i Studentersamfundet i Trondhjem.)
 Lars Klevstrand og Guttorm Guttormsens kvartett i Flimra, NRK 14. desember 1976, versjon 2.
 Lars Klevstrand i Ballade, NRK 24. juni 1978, versjon 2.
 Otto Nielsen i Lørdagsredaksjonen, NRK 16. januar 1982, versjon 3.
 Helle Ottesen, Jakob Margido Esp og Svein Wickstrøm i Store lille Otto, NRK 19. mai 1984, versjon 3.

 Referanser 

Kategori:Sanger fra USA
Kategori:Sanger fra 1954